32011R0410
L 108/24
SLUŽBENI LIST EUROPSKE UNIJE
27.04.2011.
PROVEDBENA UREDBA KOMISIJE (EU) br. 410/2011
od 27. travnja 2011.
o izmjeni Uredbe (EZ) br. 259/2008 o utvrđivanju detaljnih pravila za primjenu Uredbe Vijeća (EZ) br. 1290/2005 u pogledu objavljivanju informacija o korisnicima sredstava iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (1), a posebno točku 8.b njezinog članka 42.,
nakon savjetovanja s Europskim nadzornikom za zaštitu podataka,
budući da:
(1)
U svojoj presudi u spojenim predmetima C-92/09 i 93/09 (2) o obvezi objave podataka o korisnicima europskih poljoprivrednih fondova, Sud Europske unije zaključio je da objavljivanje osobnih podataka u vezi s fizičkim osobama, bez razlikovanja na temelju odgovarajućih kriterija, kao što su razdoblja tijekom kojih su te osobe primile takve potpore, ili učestalost, vrsta i iznos potpore, nije proporcionalna. Sukladno s tim, Sud je odgovarajuće odredbe proglasio ništavima. Budući da je zaštita osobnih podataka u interesu fizičkih osoba te s u svrhu usuglašavanja različitih ciljeva temeljenih na obvezi objavljivanja podataka o korisnicima sredstava koji proizlaze iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR), u skladu s Uredbom Komisije (EZ) br. 259/2008 (3), trebalo bi propisati da se navedene obveze ne primjenjuju na fizičke osobe.
(2)
Zbog transparentnosti, Uredbu (EZ) br. 259/2008 trebalo bi stoga na odgovarajući način formalno izmijeniti, u očekivanju donošenja novih pravila Parlamenta i Vijeća, koja uzimaju u obzir primjedbe Suda.
(3)
Mjere predviđene ovom Uredbom u skladu su s mišljenjem Odbora o poljoprivrednim fondovima,
DONIJELA JE OVU UREDBU:
Članak 1.
Članak 1. Uredbe (EZ) br. 259/2008 mijenja se kako slijedi:
1.
Stavak 1. mijenja se kako slijedi:
(a)
prva rečenica zamjenjuje se sljedećim:
„1. Objava iz članka 44.a Uredbe (EZ) br. 1290/2005 uključuje sljedeće podatke o korisnicima pravnim osobama:”;
(b)
točka (a) briše se;
(c)
točke (b) i (c) zamjenjuju se sljedećim:
„(b)
puni pravni naziv, kako je registriran, kada su korisnici pravne osobe s autonomnom pravnom osobnosti, u skladu sa zakonodavstvom predmetne države članice;
(c)
puni naziv udruženja, kako je registrirano ili drukčije službeno priznato, kada su korisnici udruženja pravnih osoba bez vlastite pravne osobnosti;”.
2.
Stavak 2. zamjenjuje se sljedećim:
„2. U slučaju pravnih osoba, države članice mogu objaviti detaljnije podatke od onih predviđenih stavkom 1.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. travnja 2011.